3 หุ้นยางเตรียมเด้งรับปัจจัยบวกท่วมท้นดันผลงานโตยาวถึงปี 62!
3 หุ้นยางเตรียมเด้งรับปัจจัยบวกท่วมท้นดันผลงานโตยาวถึงปี 62!
29 พ.ย. 2561

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัทจดทะเบียนในตลาดหลักทรัพย์ (บจ.) ที่ดำเนินธุรกิจเกี่ยวกับยางพาราครบวงจร ตั้งแต่ ธุรกิจปลูกสวนยางพาราในประเทศไทย ผลิตและจำหน่ายวัตถุดิบจากยางพาราหลังจากพบว่า มีการประเมินยอดขายรถยนต์จะยังเติบโตไปจนถึงปีหน้า ขณะที่มีมาตรการแก้ปัญหายางพาราตกต่ำที่การยางแห่งประเทศไทย (กยท.) จะเสนอโครงการสร้างถนน 1 หมู่บ้าน 1 กิโลเมตร คาดว่า จะสามารถเพิ่มปริมาณการใช้ยางภายในประเทศมากขึ้น
โดย บล.เคทีบี (ประเทศไทย) ระบุในบทวิเคราะห์ ว่า ประเมินยอดขายรถยนต์ในประเทศปีนี้จะอยู่ที่ 1.1 ล้านคัน และจะทำให้ยอดผลิตรถยนต์ปีนี้อยู่ที่ 2.1 ล้านคัน เพิ่มขึ้น 5.5% ตามที่คาดไว้ และประเมินว่าปี 2562 ยอดผลิตรถยนต์ยังเพิ่มขึ้นเป็น 2.2 ล้านคัน เติบโต 4.5% ทั้งนี้ ยังให้น้ำหนักการลงทุนกลุ่ม Auto เป็น “เท่ากับตลาด” โดย Top Pick ได้แก่ SAT ราคาเป้าหมาย 26.50 บาท โดยมองว่ากำไรปกติของ SAT ในปี 2561/2562 จะเติบโตดีที่สุดในกลุ่มที่ 26% และ 13% ตามลำดับ
นอกจากนี้ ประเด็นที่การยางแห่งประเทศไทย (กยท.) จะเสนอโครงการสร้างถนน 1 หมู่บ้าน 1 กิโลเมตร ให้พิจารณา เป้าหมายเพื่อดูดซับยางออกจากระบบ และแก้ปัญหาราคายางพาราตกต่ำ โดยโครงการจะใช้งบประมาณจากองค์กรปกครองท้องถิ่นของแต่ละองค์การบริหารส่วนตำบล (อบต.) รวมทั้งสิ้น 92,327 ล้านบาท แบ่งเป็นงบประมาณค่าน้ำยางสด 16,326.9632 ล้านบาท และงบประมาณค่าก่อสร้าง ไม่รวมค่าน้ำยาง 75,962 ล้านบาท และค่าบริหารโครงการ 38 ล้านบาท มีเป้าหมายสร้างถนนพาราซอยด์ซีเมนต์ทั่วประเทศจำนวน 75,032 หมู่บ้าน หมู่บ้านละ 1 กิโลเมตร รวมระยะทาง 75,032 กิโลเมตร ดำเนินการ ระหว่างเดือน ธ.ค.2561-ก.ย.2562 คาดว่า จะสามารถเพิ่มปริมาณการใช้ยางภายในประเทศมากขึ้น โดยเพิ่มการใช้น้ำยางสด 1,440,614.4 ตัน หรือจำนวนน้ำยางข้น 720,320.2 ตัน
ทั้งนี้ มองว่ามุมมองเป็นบวกต่อข่าวดังกล่าว คาดว่าจะกระตุ้นการบริโภคยางและช่วยลดอุปทานส่วนเกินของยาง และเป็นมาตรการที่น่าจะเกิดผลดี เสริมจากมาตรการที่ช่วยเหลือชาวสวนยางให้หยุดกรีดยางชั่วคราวในปลายปีนี้ อย่างไรก็ตามยังอาจจะต้องเริ่มการเจรจากับมาเลเซียและอินโดนีเซียในการพยุงตลาดยาง
อย่างไรก็ตาม คาดว่า ในเบื้องต้น อุปทานน่าจะลดลงบ้างประมาณ 5-6 แสนตัน 11% ของกำลังการผลิตไทย และช่วยไม่ให้ราคายางตกต่ำลงไปมากกว่านี้ ประกอบกับมาตรการช็อปช่วยชาติมีแนวโน้มจะช่วยให้นำค่าใช้จ่ายในการเปลี่ยนยางมาลดหย่อนภาษี ซึ่งจะกระตุ้นการบริโภคยาง แนะนำ ซื้อ STA ราคาเป้าหมาย 21 บาท และอาจจะเห็นการเคลื่อนไหวเชิงบวกต่อ NER ราคาเป้าหมาย IAA Consensus 3.94 บาท
 
ด้าน บล.ฟินันเซีย ไซรัส ระบุในบทวิเคราะห์ ว่า ผู้บริหารคาดปริมาณขายของ NER ปีนี้น่าจะจบที่ 2.1 แสนตัน เพิ่มขึ้น 29% จากปีก่อน และปี 2562 คาด เพิ่มขึ้น 19% จากปีก่อน เป็น 2.5 แสนตัน จากการขยายกำลังการผลิตสินค้า RSS Mixture (ลูกค้าหลักคือจีน) และกำลังสร้างโรงงานยางแท่ง STR แห่งใหม่ เริ่มรับรู้รายได้ปี 2563 ส่วนอัตรากำไรขั้นต้นน่าจะรักษาไว้ได้ที่ 10%  เพราะใช้นโยบายจับคู่คำสั่งซื้อขายทันที แต่สิ่งที่น่าเป็นห่วงคือ ความผันผวนของราคายาง ซึ่งช่วงนี้ลดลงมาก ล่าสุดอยู่ที่ 1.2 เหรียญต่อกก หรือราว 40 บาท/กก ต่ำสุดในรอบ 29 เดือน
ทั้งนี้คาดกำไรปีนี้จะอยู่ที่ 388 ลบ. เพิ่มขึ้น 73% จากปีก่อน และปีหน้าคาด เพิ่มขึ้น 26.5% เป็น 491 ลบ. หากอิง PE ที่ 10 เท่า จะได้ราคาเป้าหมายปี 2562 ที่ 3.2 บาท แนะนำแค่เก็งกำไรตามราคายาง (FSS เป็นผู้จัดจำหน่ายและรับประกันการจำหน่ายหุ้น IPO ของ NER)
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน